L'11 de juny de 2020 es va publicar l'Ordre ARP/70/2020, de 29 de maig, per la qual s'aproven les bases reguladores dels ajuts destinats a les explotacions agràries afectades pels aiguats d'octubre de 2019 o pel temporal Glòria de gener de 2020.
Aquests ajuts tenen per objecte la recuperació del potencial productiu de les finques de les explotacions agràries afectades pels aiguats d'octubre de 2019 o pel temporal Glòria de gener de 2020 per garantir-ne la viabilitat econòmica.
El règim d'aquests ajuts és, per a la modalitat de despeses de realització d'actuacions per a la restitució del potencial productiu, el que estableix l'article 25 del Reglament (UE) 702/2014 de la Comissió, de 25 de juny, pel qual es declaren determinades categories d'ajut als sectors agrícola i forestal i a zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L-193, d'1.7.2014); i, per a la modalitat de compensació de les càrregues financeres per operacions de finançament, el Reglament (UE) 1408/2013 de la Comissió, de 18 de desembre, sobre l'aplicació dels articles 107 i 108 del Tractat de funcionament de la Unió Europea als ajuts de minimis al sector agrícola (DOUE L-352, de 24.12.2013), modificat pel Reglament (UE) 2019/316.
D'acord amb l'article 9 del Reglament esmentat, les bases reguladores d'aquesta convocatòria van ser comunicades a la Comissió Europea, que els va assignar el número d'ajut SA.
La Comissió Europea, amb posterioritat a l'assignació de número de règim d'ajuts, abans de publicar aquest règim d'ajuts en la seva pàgina web, ha comunicat al Departament d'Agricultura, Ramaderia, Pesca i Alimentació la necessitat d'introduir uns canvis en l'apartat de justificació del pagament per adaptar-lo a allò que estableix l'article 25, apartats 5, 7 i 8, del Reglament (UE) núm. 702/2014, de la Comissió, de 25 de juny, segons el qual els costos subvencionables seran els danys ocasionats com a conseqüència directa del fenomen climàtic advers assimilable a un desastre natural i que aquests danys han de calcular-se respecte a cada beneficiari.
La disposició addicional de l'Ordre ARP/70/2020, de 29 de maig, estableix que aquests ajuts tenien naturalesa d'ajuts d'estat, per la qual cosa la Comissió Europea pot emetre una decisió per la qual tant les bases reguladores i la convocatòria com les resolucions de concessió es podien veure modificades, si s'escau, per adaptar-se als termes del pronunciament esmentat.
Consegüentment, per atendre les observacions formulades per la Comissió Europea a aquest règim d'ajuts, d'acord amb l'article 92 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, a proposta de la Direcció General de Desenvolupament Rural i en ús de les atribucions que m'han estat conferides,
Modificació de l'apartat 5.1.a) de l'annex 1 de l'Ordre ARP/70/2020, de 29 de maig.
Es modifica el primer paràgraf de l'apartat 5.1.a) de l'annex 1 de l'Ordre ARP/70/2020, de 29 de maig, que queda redactat de la manera següent:
"a) Un import d'ajut per a les despeses de realització d'actuacions per a la restitució del potencial productiu en funció del grau d'afectació d'acord amb la delimitació establerta a https://sig.gencat.cat/visors/Ajuts_Aiguats_DARP.html), L'import de l'ajut es calcularà en base al cost de la reparació o del valor econòmic dels actius afectats.
Inicialment, l'import de l'ajut es fixarà d'acord amb els costos màxims de recuperació per hectàrea establerts en aquest mateix apartat.
Aquest serà l'import màxim que podrà percebre el beneficiari.
Un cop el beneficiari hagi realitzat els treballs de recuperació i hagi presentat la valoració dels costos en què realment ha incorregut, l'import definitiu de l'ajut es determinarà com el 80% dels costos de recuperació total, d'acord amb el punt 10 de l'article 25 del Reglament (UE) 702/2014 de la Comissió, de 25 de juny, per a aquelles persones sol·licitants que en el moment del sinistre disposessin de pòlissa/es d'assegurança per la totalitat de la superfície del/s conreu/s afectat/s majoritari/s de la seva explotació (més del 50% de la superfície de l'explotació declarada a la DUN 2019) i del 40% per aquelles que no disposessin d'assegurança.
En cas que l'import corresponent al 80% del cost justificat (o el 40% del cost justificat, en cas de no tenir assegurança) sigui inferior a l'import de l'ajut establert inicialment mitjançant els mòduls, es procedirà a la revocació parcial de la subvenció per l'excés d'import d'ajut percebut.
En l'annex 4 d'aquesta Ordre s'estableixen els costos estàndards segons tipus d'actuació, que és el preu màxim que es pagarà per cada tasca de recuperació.
Els costos de recuperació per hectàrea de cada beneficiari no podran superar en cap cas els imports següents:
Modificació apartat 16.1 de l'annex 1 de l'Ordre ARP/70/2020, de 29 de maig.
Es modifica l'apartat 16.1 de l'annex 1, que queda redactat de la manera següent:
"16.1 La proposta de pagament de les subvencions es realitzarà una vegada comprovat el següent:
a) La presentació de la comunicació de finalització de les obres per part de la persona sol·licitant i el document de valoració final de costos de recuperació.
Aquesta valoració s'ha de presentar per mitjans telemàtics a través de la pàgina http://seu.gencat.cat d'acord amb el formulari normalitzat establert pel DARP.
b) Un cop comprovada pel DARP la contractació de la pòlissa d'assegurança de la producció per al primer any, contractació que ha d'haver estat realitzada sempre que la contractació s'hagi dut a terme abans del 15 d'octubre de 2020.
c) En el cas de produccions que no puguin contractar l'assegurança abans del 15 d'octubre de 2020, la contractació es podrà fer amb posterioritat a aquesta data, però per a la justificació serà sempre que la persona sol·licitant hagi presentat fotografies georeferenciades a través de l'aplicació FotoDUN on es pugui comprovar que s'han realitzat les actuacions de recuperació del potencial productiu.
La data màxima per a la presentació de la documentació dels apartats a) i c) precedents és el 15 d'octubre de 2020.
Anualment, els serveis competents del DARP comprovaran la realització del compromís de contractació de l'assegurança agrària, i, en el cas dels ajuts de l'apartat 5.1 b), la formalització del préstec i el pagament de les quotes corresponents.
En aquest últim cas, l'ICF haurà d'emetre anualment un certificat de l'estat de l'operació de préstec.
Si es produeix un incompliment dels compromisos adquirits, s'iniciarà el procediment de revocació i reintegrament dels ajuts."
S'afegeix l'annex 4 a l'Ordre ARP/70/2020, de 29 de maig, amb el redactat següent:
Mòduls estàndards per tipus d'actuació
Despedregat, terreny cultiu, amb rastell: 98,78 €/hora
Emplenament i compactat mecànic de rases: 9,35 €/m 3
Estesa de terres amb mototragella: 0,67 €/m 3 "
Aquesta Ordre entrarà en vigor l'endemà de la seva publicació en el Diari Oficial de la Generalitat de Catalunya (DOGC).
Barcelona, 23 de juliol de 2020